साथी यात्रियों, क्रू मेंबर्स को गालियां दीं; पुलिस ने मुंबई एयरपोर्ट पर गिरफ्तार किया
Indigo Dubai Mumbai Flight Passengers Controversy. Follow Mumbai Airport Latest News Updates On Dainik Bhaskar (दैनिक भास्कर)
फ्लाइट के दौरान नशे में बदतमीजी की एक और घटना सामने आई है। दुबई से मुंबई आ रही इंडिगो की फ्लाइट में बुधवार को दो पैसेंजर्स ने साथी यात्रियों और क्रू मेंबर्स को गालियां दीं। क्रू मेंबर्स ने बताया कि दोनों यात्री नशे में थे।
फ्लाइट की मुंबई में लैंडिंग के बाद पुलिस ने दोनों यात्रियों को गिरफ्तार कर लिया। इसके बाद उन्हें कोर्ट में पेश किया गया, जहां से उन्हें जमानत मिल गई। एक यात्री मुंबई और दूसरा कोल्हापुर का रहनेवाला है।
एयरपोर्ट से खरीदी थी शराब
पुलिस ने बताया कि दोनों यात्री एक साल तक दुबई में काम करने के बाद भारत लौट रहे थे। दोनों ने एयरपोर्ट पर ड्यूटी फ्री शॉप से शराब खरीदी और सेलिब्रेशन शुरू कर दिया। फ्लाइट में हंगामा करने के दौरान जब क्रू मेंबर्स ने दोनों से शराब की बोतल छीनने की कोशिश की तो वो और ज्यादा झगड़ने लगे। एयरलाइन की शिकायत पर FIR दर्ज की गई है।
यात्री ने नशे में कर दिया था महिला पर पेशाब
इससे पहले, पिछले साल 26 नवंबर को शंकर मिश्रा नाम के यात्री ने न्यूयॉर्क से दिल्ली जाने वाली एअर इंडिया की फ्लाइट में नशे में एक महिला पर पेशाब किया था। इस मामले की जांच के लिए एअर इंडिया ने एक कमेटी बनाई थी, जिसने शंकर के एयरलाइन की फ्लाइट में ट्रैवल करने पर 4 महीने के लिए बैन लगा दिया था।
मिश्रा ने इसे लेकर कोर्ट में याचिका दाखिल की है। इस मामले में दिल्ली हाईकोर्ट गुरुवार को दोपहर 1 बजे सुनवाई करेगा।
फ्लाइट में सिगरेट पीने के मामले भी बढ़े
17 मार्च को असम से बेंगलुरु जा रही इंडिगो की फ्लाइट में एक शख्स को सिगरेट पीते हुए पकड़ा गया था। उसे फ्लाइट क्रू ने टॉयलेट में स्मोक करते पकड़ा था। फ्लाइट के केंपेगौड़ा इंटरनेशनल एयरपोर्ट पर लैंड करते ही इस शख्स को पुलिस के हवाले कर दिया गया था।
11 मार्च को एअर इंडिया के विमान में एक यात्री को सिगरेट पीते पकड़ा गया। पुलिस के मुताबिक लंदन से मुंबई आ रही फ्लाइट में एक अमेरिकी यात्री टॉयलेट में सिगरेट पी रहा था। क्रू मेंबर्स ने जब उसे रोका तो वह उन पर चिल्लाने लगा। फ्लाइट का दरवाजा खोलने की भी कोशिश की। इसके बाद क्रू मेंबर्स ने उसके हाथ-पैर बांधकर उसे बैठा दिया।
5 मार्च की रात को कोलकाता से बेंगलुरु आ रही इंडिगो फ्लाइट के वॉशरूम में एक महिला स्मोक करते हुए पकड़ी गई थी। 24 साल की महिला का नाम प्रियंका चक्रवर्ती था और वह पश्चिम बंगाल के सियालदाह की रहने वाली थी।